CELEX: 32020D2127
Language: bg
Date: 2020-12-16 00:00:00
Title: Решение за изпълнение (ЕС) 2020/2127 на Комисията от 16 декември 2020 година за изменение на Решение за изпълнение (ЕС) 2019/541 на Комисията относно еквивалентността на правната и надзорната уредба, регламентираща дейността на одобрените борси и признатите пазарни оператори в Сингапур, в съответствие с Регламент (ЕС) № 600/2014 на Европейския парламент и на Съвета (текст от значение за ЕИП)

17.12.2020   
               
               
                  BG
               
               
                  Официален вестник на Европейския съюз
               
               
                  L 426/65
               
            
         РЕШЕНИЕ ЗА ИЗПЪЛНЕНИЕ (ЕС) 2020/2127 НА КОМИСИЯТА
         от 16 декември 2020 година
         за изменение на Решение за изпълнение (ЕС) 2019/541 на Комисията относно еквивалентността на правната и надзорната уредба, регламентираща дейността на одобрените борси и признатите пазарни оператори в Сингапур, в съответствие с Регламент (ЕС) № 600/2014 на Европейския парламент и на Съвета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012 (1), и по-специално член 28, параграф 4 от него,
         като има предвид, че:
         
                     (1)
                  
                  
                     В член 28, параграф 1 от Регламент (ЕС) № 600/2014 са изброени местата на търговия, на които финансовите контрагенти, определени в член 2, параграф 8 от Регламент (ЕС) № 648/2012 на Европейския парламент и на Съвета (2), и нефинансовите контрагенти, отговарящи на условията в член 10, параграф 1, буква б) от Регламент (ЕС) № 648/2012, могат да сключват сделки с деривати, спадащи към клас деривати, за който е обявено, че подлежи на задължението за търговия. Местата на търговия, на които могат да се сключват такива сделки, са ограничени до регулирани пазари, многостранни системи за търговия (МСТ), организирани системи за търговия (ОСТ) и места на търговия в трети държави, чиито правни изисквания са признати от Комисията за еквивалентни и в които върху тези места на търговия се упражнява ефективен надзор. Съответната трета държава следва да разполага също така с ефективна еквивалентна система за признаване на местата на търговия, лицензирани съгласно Директива 2014/65/ЕС на Европейския парламент и на Съвета (3).
                  
               
                     (2)
                  
                  
                     В съответствие с член 28, параграф 4 от Регламент (ЕС) № 600/2014 посредством Решение за изпълнение (ЕС) 2019/541 (4) Комисията определи, че правната и надзорната уредба, приложима по отношение на одобрените борси (ОБ) и признатите пазарни оператори (ППО), установени в Сингапур и лицензирани от Органа по паричната политика (ОПП) на Сингапур, гарантира, че те отговарят на правно обвързващи изисквания, които са еквивалентни на изискванията за местата на търговия, посочени в Директива 2014/65/ЕС, Регламент (ЕС) № 596/2014 на Европейския парламент и на Съвета (5) и Регламент (ЕС) № 600/2014, и които подлежат на ефективен надзор и правоприлагане в Сингапур.
                  
               
                     (3)
                  
                  
                     Списъкът с ОБ и ППО в приложението към Решение за изпълнение (ЕС) 2019/541 може да бъде актуализиран, за да се разшири обхватът, когато е целесъобразно, на решението относно еквивалентността, както е определено в член 28, параграф 4 от Регламент (ЕС) 600/2014, така че да обхване и други ОБ и ППО в Сингапур или дадени ОБ и ППО да бъдат заличени от списъка. Комисията може да предприеме специален преглед по всяко време, когато съответните обстоятелства налагат тя да преразгледа заключението по посоченото решение. Въз основа на констатациите от даден редовен или специален преглед Комисията може да реши да измени или да отмени посоченото решение по всяко време, по-специално в случаите, когато настъпилите обстоятелства засягат условията, въз основа на които посоченото решение е било прието.
                  
               
                     (4)
                  
                  
                     След приемането на Решение за изпълнение (ЕС) 2019/541 няколко установени в Сингапур ППО бяха лицензирани от ОПП на Сингапур да извършват търговия с деривати, спадащи към клас деривати, за който е обявено, че подлежи на задължението за търговия. С оглед на информацията, получена от ОПП, тези допълнителни ППО отговарят на правно обвързващите изисквания, които посредством Решение за изпълнение (ЕС) 2019/541 бяха определени като еквивалентни на изискванията за местата на търговия в Съюза, установени в Директива 2014/65/ЕС. Поради това Комисията смята за целесъобразно да се актуализира списъкът на ОБ и ППО, съдържащ се в Решение за изпълнение (ЕС) 2019/541, което следва да бъде изменено, за да се включат в него допълнителните ППО, установени в Сингапур и лицензирани от ОПП.
                  
               
                     (5)
                  
                  
                     Мерките, предвидени в настоящото решение, са в съответствие със становището на Европейския комитет по ценни книжа,
                  
               ПРИЕ НАСТОЯЩОТО РЕШЕНИЕ:
         
            Член 1
            Приложението към Решение за изпълнение (ЕС) 2019/541 се заменя с текста в приложението към настоящото решение.
         
         
            Член 2
            Настоящото решение влиза в сила на третия ден след деня на публикуването му в Официален вестник на Европейския съюз.
            
         
         
            Съставено в Брюксел на 16 декември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 173, 12.6.2014 г., стр. 84.
         
            (2)  Регламент (ЕС) № 648/2012 на Европейския парламент и на Съвета на 4 юли 2012 г. относно извънборсовите деривати, централните контрагенти и регистрите на трансакции (ОВ L 201, 27.7.2012 г., стр. 1).
         
            (3)  Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС (ОВ L 173, 12.6.2014 г., стр. 349).
         
            (4)  Решение за изпълнение (ЕС) 2019/541 на Комисията от 1 април 2019 г. относно еквивалентността на правната и надзорната уредба, регламентираща дейността на одобрените борси и признатите пазарни оператори в Сингапур, в съответствие с Регламент (ЕС) № 600/2014 на Европейския парламент и на Съвета (ОВ L 93, 2.4.2019 г., стр. 18).
         
            (5)  Регламент (ЕС) № 596/2014 на Европейския парламент и на Съвета от 16 април 2014 г. относно пазарната злоупотреба (Регламент относно пазарната злоупотреба) и за отмяна на Директива 2003/6/ЕО на Европейския парламент и на Съвета и директиви 2003/124/ЕО, 2003/125/ЕО и 2004/72/ЕО на Комисията (ОВ L 173, 12.6.2014 г., стр. 1).
      
      
         
            ПРИЛОЖЕНИЕ
            Одобрени борси, лицензирани от Органа по паричната политика на Сингапур, които се считат за еквивалентни на местата на търговия, определени в Директива 2014/65/ЕС:
            
                        (1)
                     
                     
                        Asia Pacific Exchange Pte Ltd;
                     
                  
                        (2)
                     
                     
                        ICE Futures Singapore Pte Ltd;
                     
                  
                        (3)
                     
                     
                        Singapore Exchange Derivatives Trading Limited.
                     
                  
               Признати пазарни оператори, лицензирани от Органа по паричната политика на Сингапур, които се считат за еквивалентни на местата на търговия, определени в Директива 2014/65/ЕС:
            
            
                        (1)
                     
                     
                        Cleartrade Exchange Pte Ltd;
                     
                  
                        (2)
                     
                     
                        Tradition Singapore (Pte) Ltd;
                     
                  
                        (3)
                     
                     
                        BGC Partners (Singapore) Ltd;
                     
                  
                        (4)
                     
                     
                        GFI Group Pte Ltd;
                     
                  
                        (5)
                     
                     
                        ICAP AP (Singapore) Pte Ltd;
                     
                  
                        (6)
                     
                     
                        Tullet Prebon (Singapore) Ltd;
                     
                  
                        (7)
                     
                     
                        Nittan Capital Singapore Pte Ltd;
                     
                  
                        (8)
                     
                     
                        Bloomberg Tradebook Singapore Pte. Ltd.